My Here en my God! | Bedehuis Bethanië
← Christus het opgestaan!
Hy is nie hier nie, Hy het opgestaan! →
April 19, 2015 · 6:01 vm
My Here en my God!
Vandag, die eerste Sondag van Pasga, staan bekend as Thomassondag, want ons hoor nou hoe Jesus Christus aan die apostel Thomas verskyn en ons geloof versterk het,
Die Heilige Johannes vertel vir ons dat Jesus Christus na die die Opstanding aan die apostels verskyn het en hulle sending bevestig het deur die Heilige Gees oor hulle te blaas. Die Heilige Thomas was egter nie by hierdie geleentheid saam met hulle nie, en hy het volgehou dat hy nie sou glo nie tensy Christus ook aan hom verskyn. En agt dae na die Opstanding het Jesus Christus na hom gekom. Oorweldig deur geloof het Thomas uitgeroep: "My Here en my God."
Daar word soms na die Heilige Thomas verwys as die ongelowige Thomas, tog toon vandag se Evangelielesing vir ons sy diepe geloof wat hom sou lei om die Evangelie in veraf lande te verkondig. Hy was egter nie tevrede om dinge eenvoudig op grond van hoor-sê te aanvaar, of om aan goed toe te gee bloot om ander tevrede te stel nie. Hy het gesien dat geloof eg moes wees, en hy moes dus deur 'n proses gaan wat uitgeloop het op sy ontmoeting met die Verrese Heer.
Soos die Heilige Thomas, ervaar ons ook miskien tye waar dit vir ons moeilik is om te glo, of is dit miskien moeilik om iets te aanvaar bloot omdat ander mense so sê. Vandag se Evangelielesing toon egter vir ons dat ons tot geloof kom nie bloot deur redelike denke, of deur bloot die getuienis van ander te aanvaar nie. Ons moet self die Verrese Christus in ons lewens teenkom, want dit is in die ontmoeting met Hom dat ook ons deur die werklikheid van sy teenwoordigheid oorweldig sal word. En ons ontmoet hom in 'n voortdurende lewe van gebed – deur te luister na die Evangelie en deur deel te neem aan die sakramentele lewe van die Kerk, deur ons vir Hom oop te stel sodat Hy 'n al hoe groter werklikheid vir ons word.
Wie het destyds verhoed dat die hand van die Disspels smelt, toe dit die Here se vurige sy nader? Wie het dit waagmoed gegee en dit in staat gestel om 'n vlammende been aan te raak? Sekerlik die sy wat aangeraak is. Want tensy die sy krag aan die hand van klei verleen het, hoe sou dit die lydingstekens kon aanraak wat die dinge daarbo en dié hieronder geskud het. Hierdie genade is aan Thomas gegee, om dit aan te raak, en tot Christus uit te roep: "U is my Here n my God."
Ikos vir die Mette van Thomassondag
Uittreksel uit Evangelion, 'n Bulletin van die Ortodoks-Christelike Geloof 19 April 2015
2 responses to "My Here en my God!"
Av Aleksandr Winogradsky
April 19, 2015 om 11:52 vm
Liewe Vr. Zacharias, Christus het opgegaan, waarlik het Hy opgegaan! en Hy is met en by ons, in God se liefde, ek bid altyd vir U, av aleksandr
April 19, 2015 om 6:48 nm
Liewe Av Alexandr, dankie vir die pasgawense, en u gebede! Dit word waardeer! Alle heil en sëen vir u ook in hierdie vreugdevolle tyd.